text: Posthuset i Haderslev lukker
  28 april 2010 kl. 07.19
  Post Danmark vil i løbet af et halvt år lukke posthuset i Haderslev.
  - Vi er nødt til at tilpasse omkostningerne efter indtægterne, siger Hanne Knudsen, der er Post Danmarks kundechef i Sønderjylland, til dagbladet JydskeVestkysten.
  Fra 2008 til 2009 faldt antallet af kunder i posthuset i Haderslev med ti procent, og der var 22 procent færre giroindbetalinger.
  Post Danmark vil flytte postekspeditionen til en købmand eller et supermarked i Haderslev. Forhandlinger er i gang, men der er ingen aftale, fortæller Hanne Knudsen.
  Post Danmark har i dag postbutikker i en række byer, herunder også Gram og Vojens i Haderslev Kommune.
  